เบิกจ่ายภาครัฐฉลุยเกินเป้า
คลังเร่งเบิกจ่ายงบครึ่งปีได้เกินเป้า ส่งหนังสือถึง 35 จังหวัด รีบเบิกจ่ายงบลงทุน หลังจากพบว่ายังไม่สามารถเบิกจ่ายได้เลย
28 มี.ค. 2554

คลังเร่งเบิกจ่ายงบครึ่งปีได้เกินเป้า ส่งหนังสือถึง 35 จังหวัด รีบเบิกจ่ายงบลงทุน หลังจากพบว่ายังไม่สามารถเบิกจ่ายได้เลย
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า การเบิกจ่ายงบประมาณปี 2544 วงเงิน 2.07 ล้านล้านบาท มีเป้าหมายการเบิกจ่ายภาพรวม 93% และเบิกจ่ายงบลงทุน 72% ในช่วงครึ่งปีแรกของงบประมาณ ล่าสุดถึงวันที่ 18 มี.ค. 2554 การเบิกจ่ายภาพรวมได้ 1.01 ล้านล้านบาท สูงกว่าเป้าหมาย 8.32% ขณะที่การเบิกจ่ายงบลงทุน 1.32 แสนบาท สูงกว่าเป้า 5.9%
สำหรับการเบิกจ่ายงบไทยเข็มแข็ง ทั้ง2 รอบ วงเงิน 3.5 แสนล้านบาท เบิกจ่ายเงินแล้วจำนวน 2.69 แสนล้านบาท คิดเป็น 76.90% ของวงเงินทั้งหมด
อธิบดีกรมบัญชีกลาง กล่าวว่า ตอนนี้พบว่ามีจังหวัด 35 จังหวัด ยังไม่สามารถเบิกจ่ายงบลงทุนได้เลย จึงทำหนังสือถึงผู้ว่าราชการจังหวัดดังกล่าว ให้ตรวจสอบปัญหาอุปสรรค โดยให้ทางคลังจังหวัดช่วยประสานงานและดูแลแก้ไขปัญหาการเบิกจ่ายที่เกิดขึ้นด้วย
นายรังสรรค์ กล่าวว่า การแก้ไขกฎหมายเงินคงคลังเพื่อให้นำเงินไปฝากให้ได้ผลประโยชน์ตอบแทน จากที่ปัจจุบันต้องฝากไว้ที่ธนาคารแห่งประเทศไทย (ธปท.) โดยที่ไม่ได้ดอกเบี้ย ขณะนี้อยู่ระหว่างการศึกษา เพราะมีบางฝ่ายไม่เห็นด้วย เพราะเห็นว่าเงินคงคลังบางส่วนเป็นเงินกู้ที่มีดอกเบี้ยแพงกว่าที่จะได้ดอกเบี้ยจากการนำเงินไปฝาก ดังนั้นควรที่จะนำเงินคงส่วนเกินไปใช้หนี้ก่อนกำหนด โดยคาดว่าผลสรุปจะออกมาในไม่ช้านี้